62022CO0690_INF
Определение на Съда (седми състав) от 24 май 2023 г. —Shortcut
(Дело C‑690/22)
„Преюдициално запитване — Член 99 от Процедурния правилник на Съда — Обща система на данъка върху добавената стойност (ДДС) — Директива 2006/112/ЕО — Член 178, буква а) — Право на приспадане — Ред и условия за упражняване — Член 226, точка 6 — Данни, които задължително трябва да са вписани във фактурата — Обхват и естество на предоставените услуги — Фактури, съдържащи общо описание на предоставените услуги“
1.
Хармонизация на данъчните законодателства — Обща система на данъка върху добавената стойност — Приспадане на данъка, платен за получена доставка — Право на приспадане — Условия — Формални изисквания — Обхват — Фактура, в която се упоменава естеството на предоставените услуги — Достатъчна в правно отношение точност — Проверка, възложена на националния съд
(член 178, буква а) и член 226, точка 6 от Директива 2006/112 на Съвета)
(вж. т. 32—34, 43 и 44)
2.
Хармонизация на данъчните законодателства — Обща система на данъка върху добавената стойност — Приспадане на данъка, платен за получена доставка — Право на приспадане — Условия — Материални изисквания — Формални изисквания — Данъчнозадължено лице, което не е изпълнило някои формални изисквания — Данъчна администрация, която разполага с необходимите данни, за да установи изпълнението на материалноправните условия — Отказване на правото на приспадане — Недопустимост
(член 178, буква а), член 219 и член 226, точка 6 от Директива 2006/112 на Съвета)
(вж. т. 59 и диспозитива)
Диспозитив
Член 178, буква а), член 219 и член 226, точка 6 от Директива 2006/112/ЕО на Съвета от 28 ноември 2006 година относно общата система на данъка върху добавената стойност
трябва да се тълкуват в смисъл, че
не допускат националните данъчни органи да могат да откажат право на приспадане на данъка върху добавената стойност, тъй като фактурите, съдържащи описания като „услуги за разработка на приложения“, не отговаряли на формалните изисквания, посочени в последната разпоредба.